Diari Oficial de la Generalitat Valenciana


Sumari del DOGV 3706, del 10-03-2000 (2000/1749)

ORDRE d'1 de març de 2000, de la Conselleria d'Agricultura, Pesca i Alimentació, per la qual s'estableixen les normes per a l'elaboració de pressupostos extraordinaris per les cambres agràries provincials, per a la col·laboració en la realització de l'inventari d'explotacions agràries de la Comunitat Valenciana i es regula la subvenció d'aquests.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2000/03/01/(1)/dof/vci/html**

### Dades del document

Número de DOGV
:   3706

Data del DOGV
:   10-03-2000

Secció del DOGV
:   I. DISPOSICIONS GENERALS

Número del document
:   2000/1749


Data del document
:   01-03-2000

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * explotació agrària
    * administració local
    * pressupost extraordinari
    * legislació
    * ajuda a l'agricultura

ORDRE d'1 de març de 2000, de la Conselleria d'Agricultura, Pesca i Alimentació, per la qual s'estableixen les normes per a l'elaboració de pressupostos extraordinaris per les cambres agràries provincials, per a la col·laboració en la realització de l'inventari d'explotacions agràries de la Comunitat Valenciana i es regula la subvenció d'aquests. [2000/M1749]
  
Per l'Ordre de 5 de febrer de 1996, de la Conselleria d'Agricultura i Medi Ambient, actualment Conselleria d'Agricultura, Pesca i Alimentació, es va encomanar a les cambres agràries provincials, entre altres funcions, l'actualització i manteniment de l'Inventari d'Explotacions Agràries de la Comunitat Valenciana.
  
Iniciats els treballs d'actualització de l'Inventari d'Explotacions Agràries de la Comunitat Valenciana en exercicis anteriors, és necessari continuar els treballs fins a concloure'ls en el conjunt dels municipis. S'ha inclòs en el pressupost de la Generalitat Valenciana per a l'exercici de l'any 2000, el crèdit necessari per a la col·laboració de les cambres agràries provincials en aquests treballs, conformement amb l'encàrrec que se'ls va fer.
  
Per tot això, de conformitat amb el que s'estableix en el Reial Decret 2.474/1979, de 14 de setembre, sobre règim econòmic de les cambres agràries, és necessari regular les normes que han de regir l'elaboració dels pressupostos específics o extraordinaris com a conseqüència de l'encàrrec de col·laboració en la realització de l'Inventari d'Explotacions i atés que correspon a la Conselleria d'Agricultura, Pesca i Alimentació dictar les instruccions necessàries, de conformitat amb l'article 47 del text refós de la Llei d'Hisenda Pública de la Generalitat Valenciana, en l'exercici de les competències que m'atribueix:
  
ORDENE
  
Article 1
  
La Conselleria d'Agricultura, Pesca i Alimentació subvencionarà els pressupostos extraordinaris que proposen les cambres agràries provincials la finalitat dels quals siga el finançament dels treballs corresponents a l'actualització i manteniment de l'Inventari d'Explotacions Agràries de la Comunitat Valenciana, funcions encomanades per l'Ordre de 5 de febrer de 1996, i de conformitat amb el que s'estableix en aquesta ordre.
  
Article 2
  
1. Cada cambra agrària provincial remetrà els projectes de pressupostos, aprovats pel Ple, juntament amb la documentació exigida, a la Secretaria General de la Conselleria d'Agricultura, Pesca i Alimentació. El termini de presentació serà de l'1 de gener al 28 de febrer de l'exercici.
  
No obstant això, el termini de presentació per a l'exercici de l'any 2000 serà d'un mes, comptador des de l'endemà de la publicació d'aquesta ordre.
  
L'eficàcia d'aquestes sol·licituds en l'exercici pressupostari estarà condicionada a l'existència de crèdit.
  
Article 3
  
El projecte de pressupost extraordinari estarà constituït per un estat d'ingressos i un estat de despeses, confeccionats d'acord amb les especificacions que s'estableixen en aquesta ordre i ajustats als annexos d'aquesta, així com una memòria que establirà els municipis en els quals es preveu realitzar l'inventari d'explotacions i la valoració econòmica dels treballs.
  
La valoració econòmica es realitzarà per a aquells treballs que s'hagen de fer amb mitjans externs a la cambra agrària provincial i es tindrà en compte el següent:
  
A) Treballs que es realitzaran mitjançant contractació amb empresa en règim d'arrendament de serveis o mitjançant conveni amb entitats públiques o privades sense ànim de lucre.
  
S'agruparan els municipis pel nombre d'explotacions previstes estimades de conformitat amb els antecedents existents en els estrats següents:
  
1. Municipis amb un nombre d'explotacions agràries inferior o igual a 200, se'ls aplicarà el valor unitari de 50.000 pessetes com a màxim.
  
2. Municipis amb un nombre major de 200 explotacions, es valoraran aplicant la quantitat resultant del producte del nombre d'explotacions agràries estimades per 250 pessetes com a màxim per explotació.
  
B) Treballs que es realitzaran mitjançant la contractació de persona física per a obra o servei determinat.
  
S'establiran les necessitats de personal que cal contractar i se'n valorarà el cost, dins de la categoria professional del grup de cotització número 7, auxiliars administratius. Es podrà establir un plus per volum de treball a partir d'un mínim de 200 fitxes, que no podrà ser superior a un màxim de 150 pessetes per explotació.
  
Article 4
  
En l'estat de despeses figuraran els crèdits que s'hagen de sol·licitar per capítols i conceptes que s'establisquen en l'annex I i es calcularà tenint en compte les especificacions que s'estableixen en aquesta ordre.
  
En el capítol I de personal s'inclouran aquells crèdits que previsiblement, d'acord amb la memòria, serien necessaris per a satisfer les necessitats de contractació de personal temporal en concepte d'obra o servei determinat, amb la finalitat exclusiva de realitzar treballs de l'inventari d'explotacions.
  
En el capítol II de compra de béns corrents i despeses de funcionament s'inclouran aquelles que siguen directament imputables a la realització de l'inventari d'explotacions, i no s'inclouran les que corresponguen a despeses de funcionament ordinari de l'entitat.
  
En el capítol IV de transferències corrents s'inclouran els crèdits destinats al finançament d'aquells convenis que s'hagen de subscriure amb altres entitats públiques o privades sense ànim de lucre i que suposen costos dels treballs computables al capítol I o capítol II d'aquestes entitats.
  
No s'inclouran crèdits en el capítol VI d'inversions reals, ja que correspon fer-ho en el pressupost ordinari de l'exercici en curs.
  
Article 5
  
L'estat d'ingressos establirà el crèdit que haja de transferir la Conselleria d'Agricultura, Pesca i Alimentació necessari per a equilibrar el pressupost.
  
Article 6
  
Les cambres agràries provincials remetran la seua liquidació, amb tots els models degudament emplenats, a la Conselleria d'Agricultura, Pesca i Alimentació, abans del 31 de març en l'exercici immediatament posterior al del pressupost extraordinari aprovat.
  
Les factures i els altres documents justificatius de les propostes de despeses, ordres de pagament i ordres d'ingrés quedaran custodiats en les respectives cambres agràries, a la disposició de la Conselleria d'Agricultura, Pesca i Alimentació, de la Intervenció General i de la Sindicatura de Comptes, per a totes les comprovacions que es considere oportú realitzar.
  
Així mateix, els treballs realitzats i el suport material i informàtic quedaran sota la custòdia de les cambres agràries provincials a la disposició de la Conselleria d'Agricultura, Pesca i Alimentació.
  
Disposicions finals
  
Primera
  
Autoritze la Secretaria General de la Conselleria d'Agricultura, Pesca i Alimentació perquè dicte les resolucions que considere necessàries per al desplegament d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 1 de març de 2000
  
La consellera d'Agricultura,Pesca i Alimentació,


Còpia Permalink ELI